Title: ประกาศเพิ่มเติมห้ามคนแต่งกายไม่สมควรมิให้เข้ามาในพระราชฐานที่เสด็จออก

ประกาศ

ประกาศ
เพิ่มเติมห้ามคนแต่งกายไม่สมควรมิให้เข้ามาในพระราชฐานที่เสด็จออก[๑]

เสนาบดีกระทรวงวัง
รับพระบรมราชโองการใส่เกล้าฯ สั่งว่า ตามความในประกาศห้ามคนแต่งกายไม่สมควร
มิให้เข้ามาในพระราชฐานที่เสด็จออกซึ่ง ลงวันที่ ๒๐ มกราคม รัตนโกสินทร ศก ๑๑๗
นั้นก็มีเนื้อความโดยละเอียดอยู่แล้ว
แต่บัดนี้มีหญิงที่เดินเข้ามาในพระบรมมหาราชวัง ฤๅเดินออกไปจากพระบรมมหาราชวังเปนอันมากยักย้ายแต่งกายขึ้นอย่างใหม่อีกชนิดหนึ่ง
คือสวมเสื้อกระบอกยาวฤๅกุยเฮงสั้นซึ่งเปนเสื้อที่ไม่แนบรัดตัวและไม่ห่มผ้า
เดินไปมาตามถนนในพระบรมมหาราชวังมีชุกชุมขึ้น
การที่หญิงแต่งกายเช่นนี้ดูคล้ายคลึงกับชาย
ถ้ามิทันสังเกตโดยดีก็รู้ได้ด้วยยากว่าหญิงฤๅชาย เปนช่องทางให้มีผู้แปลกปลอมได้ง่าย
เพราะเหตุนี้จึ่งได้มีพระบรมราชโองการโปรดเกล้าฯ
ให้ประกาศเพิ่มเติมประกาศเดิม ซึ่งลงวันที่ ๒๐ มกราคม รัตนโกสินทร ศก ๑๑๗ นั้น ว่าบรรดาหญิงทั้งหลายจะเดินเข้ามาในพระบรมมหาราชวังก็ดี
ฤๅเดินออกไปจากพระบรมมหาราชวังก็ดี ฤๅจะเดินไปมาด้วยกิจการต่าง ๆ
ในพระบรมมหาราชวัง ซึ่งจะต้องออกไปยังถนนหนทางอันมีคนเดินไปมาก็ดี
ห้ามไม่ให้สวมเสื้ออันเปนรูปเสื้อกระบอกฤๅคล้ายคลึงกับเสื้อกระบอก แต่ยาวกว่าปรกติหน่อยหนึ่ง
ฤๅเสื้อที่เรียกกันว่ากุยเฮงแต่สั้นกว่าปกติหน่อยหนึ่ง ซึ่งเปนเสื้อที่ไม่แนบรัดตัวและไม่ห่มผ้าเข้าออกไปมาในพระบรมมหาราชวังเปนอันขาด
เว้นไว้แต่หญิงที่ไว้ผมยาวจะสวมเสื้ออย่างนั้นไม่ห่มผ้าก็ได้
ถ้าผู้ใดไม่ฟังข้อห้ามตามประกาศนี้ ก็ให้นายประตูฤๅผู้รักษาท้องที่ว่ากล่าวขับไล่ห้ามปราม
แม้ว่าไม่ฟังก็ให้จับตัวส่งไปยังศาลรับสั่งกระทรวงวังปรับไหมลงโทษตามประกาศเดิม
ซึ่งลงวันที่ ๒๐ มกราคม รัตนโกสินทร ศก ๑๑๗ นั้นจงทุกประการ

กระทรวงวัง
ประกาศมา ณ วันที่
๓๑ มีนาคม รัตนโกสินทร ศก ๑๒๔
(ลงพระนาม)
นริศรานุวัตติวงษ์
เสนาบดีกระทรวงวังฯ

สุกัญญา/ผู้จัดทำ
๑๙ ตุลาคม ๒๕๕๒
นฤดล/ตรวจ
๒๒ ธันวาคม ๒๕๕๓

[๑] ราชกิจจานุเบกษา
เล่ม ๒๒/-/หน้า ๑๑๕๗/๑๘ มีนาคม ๑๒๔